സംസ്ഥാനത്ത് നാളെ മുതൽ അഞ്ച് ദിവസം തുടർച്ചയായി ബാങ്ക് അവധി . രണ്ടാംശനിക്കും ഞായറാഴ്ചക്കുമൊപ്പം ബക്രീദും ഓണവും എത്തിയതാണ് തുടർച്ചയായി അവധികൾ വരാൻ കാരണം . എടിഎമ്മുകളുടെ പ്രവർത്തനം തടസ്സപ്പെടാതിരിക്കാൻ നടപടി എടുത്തിട്ടുണ്ടെന്ന് ബാങ്കുകൾ അറിയിച്ചു . നാളെ രണ്ടാംശനി , പിറ്റേന്ന് ഞായറാഴ്ച , തിങ്കളാഴ്ച ബക്രീദ് , ചൊവ്വയും ബുധനും ഓണം അവധി . ബാങ്കിനി തുറക്കണമെങ്കിൽ വ്യാഴാഴ്ച വരെ കാത്തിരിക്കണം . ഓണത്തിന്റെ ബക്രീദിന്റെയും തിരക്കുള്ള സമയത്ത് ബാങ്കുകൾ അടഞ്ഞ് കിടക്കുന്നത് ഇടപാടുകാരെ ബുദ്ധിമുട്ടിലാക്കും . എടിഎമ്മുകളിലെ പണം കാലിയാകുമെന്നതാണ് പ്രധാന പ്രശ്നം . എന്നാൽ ഇതിനുള്ള പരിഹാര മാർഗ്ഗങ്ങൾ നടപ്പിലാക്കിയിട്ടുണ്ടെന്ന് ബാങ്കുകൾ അറിയിച്ചു . പൂരാടത്തിനും ഉത്രാടത്തിനുമാണ് പണത്തിന് ഏറ്റവും അവശ്യമുള്ള സമയം . ഈ ദിവസങ്ങളിൽ അവധിയാണെങ്കിലും ബാങ്കുകളിലെയും ഏജൻസികളിലെയും ജീവനക്കാരെത്തി എടിഎമ്മുകളിൽ പണം നിക്ഷേപിക്കും . ഇതിനുള്ള പ്രത്യേക അനുമതി റിസർവ് ബാങ്കിൽ നിന്ന് നേടിയിട്ടുണ്ടെന്ന് എസ്ബിടി അധികൃതർ അറിയിച്ചു . അവധിക്ക് ശേഷം വരുന്ന വ്യാഴാഴ്ച പ്രവൃത്തി ദിനമാണെങ്കിലും വെള്ളിയാഴ്ച വീണ്ടും അവധിയാണ് . ശ്രീനാരായണ ഗുരു ജയന്തി . ശനിയാഴ്ച പ്രവൃത്തി ദിവസം കഴിഞ്ഞാൽ ഞായർ പിന്നെയും അവധി . ചുരുക്കത്തിൽ 9 ദിവസത്തിനുള്ളിൽ ഏഴ് ബാങ്ക് അവധി . ഭൂരിഭാഗം ബാങ്കുകളുടെയും ക്ലിയറിംഗ് സർവീസ് ചെന്നൈയിൽ നിന്നായതിനാൽ ഓൺലൈൻ ബാങ്കിംഗ് സംവിധാനം തടസ്സപ്പെടാനിടയില്ല .